Illum il-Kunsill ikkonkluda ftehim informali mal-Parlament Ewropew dwar kif jista' jitqassam il-baġit ta' €6.108 biljun tal-Fond Ewropew għall-Affarijiet Marittimi, is-Sajd u l-Akkwakultura 2021-2027 (FEMSA) biex jiġi sostnut u mmodernizzat is-settur. Il-FEMSA l-ġdid ser jappoġġa b'mod partikolari s- sajd kostali fuq skala żgħira u bastimenti sa 24 metru kif ukoll jippromwovi l-akkwakultura . It-test innegozjat għandu l-għan ukoll li jissimplifika l-proċessi biex jiġu rilaxxati l-fondi filwaqt li jitjiebu r-riżultati. Il-ftehim tal-lum huwa sinjal qawwi ta' kif irriduh ikun il-futur tagħna dwar is-sajd: sigur, sostenibbli, innovattiv u reżistenti għall-kriżijiet. Permezz tal-FEMSA li jmiss, qed noħolqu l-aktar kundizzjonijiet sikuri u sempliċi possibbli biex ngħinu lis-sajjieda u lill-komunitajiet kostali tagħna jkomplu t-tranżizzjoni lejn ktajjen tal-valur stabbli, profittabbli u li ma jagħmlux ħsara lill-ambjent. Julia Klöckner, Ministru Federali għall-Ikel u l-Agrikoltura tal-Ġermanja It-test innegozjat jinkludi dispożizzjonijiet biex jiġu ffinanzjati investimenti li jtejbu s-sikurezza, l-effiċjenza enerġetika u l-kwalità tal-qabdiet fuq il-bastimenti tas-sajd tal-UE. Pereżempju, il-fond jista' jintuża biex jiffinanzja s-sostituzzjoni jew il-modernizzazzjoni tal-magni tal-bastimenti tas-sajd biex tiżdied l-effiċjenza enerġetika u jitnaqqsu l-emissjonijiet tas-CO2. Dan ser jippermetti wkoll il-promozzjoni tat-tiġdid ġenerazzjonali fil-professjoni billi jappoġġa l-ewwel akkwist ta' bastimenti minn sajjieda żgħażagħ . Sabiex jikkontribwixxu għas-sigurtà tal-ikel tal-UE u jnaqqsu d-dipendenza fuq pajjiżi terzi għall-prodotti tas-sajd, in-negozjaturi kkonfermaw ukoll il-ħtieġa li tiġi appoġġata aktar l- akkwakultura Ewropea billi jitħeġġu l-investimenti fis-settur u jiġu promossi l-kwalità u l-valur miżjud ta' tali prodotti. Il-FEMSA l-ġdid jinkludi wkoll dispożizzjonijiet li jgħinu fir-rispons għal kriżijiet eċċezzjonali li jikkawżaw tfixkil fis-suq eż. miżuri ta' ħżin temporanju jew kumpens għal spejjeż addizzjonali. Barra minn hekk, għall-ewwel darba, il-FEMSA l-ġdid jinkludi dispożizzjonijiet dwar it-tisħiħ tal- governanza internazzjonali tal-oċeani . Il-FEMSA l-ġdid huwa parti mill-qafas finanzjarju pluriennali 2021-2027 u ser jikkofinanzja proġetti (flimkien ma' fondi nazzjonali) b'70 %. It-test innegozjat għad irid jgħaddi minn skrutinju legali u tekniku qabel ma jiġi approvat mill-Kumitat tar-Rappreżentanti Permanenti tal-Kunsill (COREPER) u mbagħad jiġi ppreżentat għall-adozzjoni finali mill-Kunsill u l-Parlament Ewropew, malajr kemm jista' jkun. Kuntest Il-FEMSA huwa wieħed mill-ħames Fondi Strutturali u ta' Investiment Ewropej (SIE) li jfittxu jippromwovu rkupru bbażat fuq it-tkabbir u l-impjiegi fl-Ewropa. S'issa l-FEMSA b'mod partikolari: għen lis-sajjieda fit-tranżizzjoni għal sajd sostenibbli, appoġġa l-komunitajiet kostali fid-diversifikazzjoni tal-ekonomiji tagħhom, iffinanzja proġetti li joħolqu impiegi ġodda u jtejbu l-kwalità tal-ħajja madwar il-kosti Ewropej, u appoġġa żviluppi akkwakulturali sostenibbli.